
La digne vierge sainte Geneviere fu nee a Nenterre pres de Paris et fu avoec pere
et mere jusques au temps de l'empereur Valentin. Ou tamps que ladite vierge estoit
enfant, saint Germain d'Aucerre et saint Leu de Troies vinrent a Nenterre pour euls
herbergier. Le peuple vint contre euls pour avoir la beneichon et tantost saint
Germain va choisir lapucelette sainte Geneviere et la fist venir a lui et
la teste le baisa et li demanda son non et quelle fille elle estoit et les gens d'entour
dirent que Geneviere estoit nommee. Son pere et sa mere vinrent et saint Germain
leur demanda :« Cest enfant est elle vostre fille ? »Et ilz respondirent :« Sire,
ouil. - Bieneureus estes quant Dieu vous a donné une telle fille. Saciés que le jour
de sa nativité, les angeles celebrerent grant joie ou chiel. Elle sera de grant merite
devant Dieu. »Lors dist a la demoisele Geneviere :« Ma fille, dites moy et n'aiiés
pas honte se vous volrié estre sacree et vivre en virginité jusques a la mort comme
espeuse a Jhesu Crist. »La vierge li respondi :« Saint pere, vous demandés se que je
desire. »Saint Germain li tint la main sur la teste jusques atant qu'ilz fussent au
moustier et la, la beneiçon donnee au peuple,saint Germain dist au pere
et a la mere qu'i lui ramenast l'endemain au matin leur fille. Et quant elle fu
ramenee, saint Germain li dist :« Dieu te sault, fille. Te souvient il que tu me
prommis hier de la virginité de ton corps ? - Saint pere, dist la vierge, je m'en
recolle bien et, a l'aide de Dieu, je pense a acomplir mon pourpos. »Lors le saint
homme regarda en terre et vit un denier venu de la volenté de Dieu, signé du signe
de la croix. Il le prist et li donna et li dist :« Belle fille, vous percerés ce deniers et le
porterés en memore de Jhesu Crist vostre espouls et ne soufferés entour vous autre
aournement d'argent. »Et la recommanda a son pere et a sa mere.

Il advint que la mere de sainte Geneviere en jour de feste aloit au moustier et dist
a sa fille qu'elle gardast l'ostel. La pucelle aloit aprés criant et disant que la
foy qu'elle avoit promis a saint Germain elle garderoit a l'aide de Dieu et que
souvent yroit a l'eglise affin qu'elle deservist a estre espeuse a Jhesu Crist et que
digne fu trouvee de s'amour. La mere se courecha et li donna une buffe. Dieu
venga l'enfant qui la mere aveugla si que XXI mois ne vit goute. Quant la mere ot
longuement esté en ceste poine qui mout lui ennuioit, il lui souvint du bien que
saint Germain avoit dit de sa fille, si l'appella et li dist :« Ma fille, alés au puis et
m'aportés de l'yaue. »La pucelle y ala bonne aleure. Quant au puis fu, elle
commencha a plorer de ce que sa mere avoit perdue sa veue pour elle. Elle prist de
l'yaue et l'aporta a sa mere. La mere tendi ses mains au chiel et en grant foy et
reverence prist de l'yaue et la fist signer a sa fille du signe de la croix et elle en lava
ses yeulx et tantost commencha a veoir ung peu. Quant II fois ou III les
ot lavés, la veue li revint comme devant.

Aprés la mort de son pere et de sa mere vint sainte Geneviere demorer a Paris
pour la bonté esprouver et pour mieuls valoir. Fu si malade de paralisie qu'il
sambloit que par III jours que on la gardoit comme morte ne signe de vie n'i
apparoit fors en ses joes que un peu rouses estoient. En celle espace, si comme elle
confessa aprés celle maladie, l'amena ung angele en esprit ou repos des bons et ou
tourment des mauvais. Depuis revela elle a pluiseurs les secrés de leurs consciences
comme celle qui ensegnie estoit du Saint Esprit.

Aprés saint Germain retourna a Paris et demanda au peuple qui aloient a
l'encontre de li comment sainte Geneviere se portoit et le peuple
mesdisoit d'elle. Et si tost que saint Germain entra a Paris, si s'en ala tout droit a
l'ostel de la vierge. Laquel il salua en si grant humilité que tous s'en esmervillerent
et moustra a ceuls qui la desprisoient la terre arousee de ses larmes. Durement
tourmenta son corps la precieuse vierge toute sa vie pour peciés mater et pour bon
exemples donner car, depuis qu'elle fu en l'eage de XV ans jusques auLe an, elle
jeuna tousjours fors au dimence et au joedi. En sa refection n'avoit que pain d'orge
et aucune fois feves cuites. Tousjours estoit en orisons, en veilles et en penitances.
Onques ne but de vin ne d'aultre liqueur par tout le tamps de sa vie. Quant elle ot L
ans menét celle vie, par le commandement de un evesque, prist par obedience a
mengier avoecson pain d'orge poisson et let et touteffois qu'elle ce
mengoit elle regardoit au chiel et ploroit, dont on croit qu'elle veoit appertement
nostre sire Jhesu Crist.

En devotion avoit la sainte verge de vellier la nuit que nostre Sire resuscita de
mort a vie. Si advint une fois qu'elle se mist a chemin devant le jour pour aler a
l'eglise de Saint Denis et faisoit porter ung chierge ardant devant elle. La nuit si
estoit obscure et les boes grandes et pleuvoit fort, si estaindi le chierge. Les verges
qui estoient avoec elle furent mout troublees et elle demanda le chierge et si tost
qu'elle le tint a ses mains, il fu alumés par la volenté de Dieu et le porta ardant
jusques a l'eglise. Samblablement en sa cambre une fois fu alumé en sa main un
chierge sans le feu de ce monde, duquel cierge pluiseurs malades qui par
bonne foy en prenoient un peu estoient garis.

Une femme, par le tentation de l'anemi, lui embla ses sorlers, mais si tost qu'elle
fu en sa maison, elle perdi sa veue. Quant elle vit que nostre Sire vengoit l'injure
qu'elle avoit faite a sainte Geneviere, elle se fist mener en raportant son larchin.
Quant elle fu devant sainte Geneviere, elle li cheï auls piés et li requist pardon et
restitution de sa veue et sainte Geneviere, qui tres debonnaire estoit, la leva de terre
en sousriant et lui rendi la lumiere de ses yeus.

Le roy de Franche Childrich, combien qu'il fust paien, si la tenoit il a grant
reverence. Aussi faisoient les barons de France pour les biauls miracles qu'elle
faisoit ou non de Jhesu Crist. Dont une fois advint queledit roy tenoit
prisonniers jugiés a mort, mais affin que sainte Geneviere ne les li demandast, il yssi
hors de Paris et fist clore les portes aprés lui. La verge le seut, tantost se mist au
chemin bonne aleure pour les ames delivrer. Si tost qu'elle vint aus portes, elles se
ouvrirent sans clefs voiant le peuple qui ce tint a grant admiration. Elle poursieut le
roy et obtint grace auls prisonniers.

De Miauls vint a la verge ung homme qui avoit la main secque jusques a la ceute
et la pria qu'elle lui resuscitast. Elle prist sa main et la mania et fist le signe de la
croix et tantost la main devint saine.

Une fois se tenoit sainte Geneviere a son huis, si vit passer une pucelle qui
portoit une cenne d'oille. Elle l'apella et li demanda qu'elle portoit. Celle li respondi
qu'elle portoit oille qu'elle venoit d'acheter. La sainte, qui veoit l'anemi
seoir sur le gueulle de le cenne, si le va souffler et manecier et la gueulle de la
quenne va rompre, et elle signa l'oille et dist a la pucelle qu'elle s'en alast seurement.
Les gens qui ce virent furent mout esmervilliés de ce que l'anemi ne se savoit si
desguiser qu'elle ne l'aperchut tantost et en loerent nostre Seigneur.

Molt d'aultres miracles fist nostre Sire pour l'amour de la sainte vierge
Geneviere, laquelle vesqui en ce monde plaine de virtus et de bien plus deIIIIxx ans
et trespassa dignement leIIIe jour de jenvier. Puis fut enterree ou Mont de Paris,
jadis apellé Mont Parlouer et maintenant dit le Mont Sainte Geneviere en l'eglise de
Saint Piere et de SaintPol et aprés advinrent mout de biauls miracles.

Au sepulcre de sainte Geneviere, fu aporté un homme qui si malade estoit de la
pierre que ses amis n'avoient nulle esperance de sa vie. En grant pleur et doleur le
menerent en requerrant l'ayde de la verge. Bien tost aprés leur orison la pierre s'en
yssi et fu aussi sain et liés comme s'il n'euist onques eut maladies.

Ung autre homme y vint qui volentiers besongnoit aulx dimences, si l'en pugni
nostre Sire, car il lui fist les mains controites si qu'il ne pooit besongnier auls aultres
jours. Il s'en repenti et renoncha au pechié et vint au tombel de sainte Geneviere et
la plora, veilla et aoura devotement et, l'endemain, il retourna tout sain loant nostre
Sire et la verge.

L'an mil III et LX, vint ung contrait de Brie a Paris requerir a sainte
Geneviere ayde et santé et, si tost comme il vit la cloquier de l'eglise, il se mist en
orison et, sa priere finee, il se leva tout sain et aporta ses potentes en ladicte eglise.

Aprés le trespassement de la benoite vierge sainte Geneviere, fist on asigner une
lampe en son sepulcre, en laquelle oille sourdoit comme en la fontaine. Trois belles
vertus y faisoit nostre Signeur, car le feu toujours y ardoit. L'oille point n'apetiçoit.
L'oille les malades garisoit. Ainssi ouvroit la verge corporelement qui plus
habondamment oeuvre es ames par ses merites espirituelement.

Si prions a madame sainte Geneviere qu'elle nous voelle impetré grace et pardon
de tous nos peciés et en la fin la glorede paradis. Amen.

Prudentes virgines acceperitis oleum in vasis suis cum lampadibus. Specie tua et pulcritudine
tua intende prospere, procede et regna.

Exaudi nos. Oratio. Domine, Deus salutaris noster, ut, sicut de beate Genovefe festivitate
gaudemus, ita pie devotione erudiamur affectu per Christum Dominum Nostrum. Amen. O beata
Genovefa ora pro nobis. Amen amen.
